આમ છતાં કેટલાક એવા પણ લોકો હોય છે, જેમને વર્ષાઋતુ સમયે વાતાવરણમાં એક પ્રકારની ઉદાસીનતા કે ગ્લાનિનો અનુભવ થાય છે, તો વળી કેટલાક બીજા ચોખલિયાઓને વરસાદમાં રસ્તા પર, ઘરોમાં બધે જે પાણી-પાણી થઈ જતું હોય છે, તે નથી ગમતું. કાદવ તો જોકે મને પોતાનેય પસંદ નથી. જ્યાં જાઓ ત્યાં છત્રી કે રેઈનકોટ લઈ જવાં, ઘણાંને ભારરૂપ લાગે છે, આમ છતાં ઉનાળાની ભયંકર ગરમીથી ત્રાહિમામ પોકારી રહેલું ભાગ્યે જ કોઈ હશે, જે ન ઈચ્છે કે વર્ષાઋતુનું જલદીમાં જલદી આગમન થાય. કાળઝાળ ગરમીમાંથી સૌ કોઈ મુક્તિ ઈચ્છે છે ! દર વર્ષે શિયાળામાં વધુ ને વધુ ઠંડી અને ઉનાળામાં વધુ ને વધુ ગરમી પડતી જાય છે. ચોમાસામાં આ હિસાબે દેશભરમાં દુષ્કાળ જેવી પરિસ્થિતિનું નિર્માણ થયું છે. હમણાં જ વર્તમાનપત્રોમાં તસવીરો સાથે પાણીનાં પીપડાંઓમાં વર્ષાને રીઝવતા દસ-બાર સાધુઓના પ્રાર્થના-યજ્ઞના અહેવાલ વાંચ્યા અને વર્ષાઋતુના તેમજ વરસાદને રીઝવવાના પ્રયત્નો સાથે જોડાયેલી બાળપણની એક યાદ તાજી થઈ ગઈ !